AARHUS: Mystikken om det store brag tidligt onsdag morgen omkring krydset Thorvaldsensgade og Silkeborgvej er måske lettet.

Flere personer ringede og spurgte nervøst Østjyllands Politi, om der var sket en eksplosion omkring klokken 06.35. De havde hørt et højt brag omkring Thorvaldsensgade og Silkeborgvej.

Janni Lundager, kommunikationsmedarbejder hos politiet, siger, at en patruljevogn blev sendt til området.

- Vi har haft en patrulje på stedet for at undersøge sagen, men har ikke kunnet komme en årsag nærmere. Intet synes dog ødelagt.

- Patruljen fandt ikke nogle tegn, som indikerer at der har været tale om eksplosion. Patruljen har ikke kunnet finde nogle skader og er ikke kommet nærmere en forklaring, siger Janni Lundager til Stiften.dk.

Efterfølgende har vi på avisen fået henvendelser fra læsere, der mener at vide at årsagen til braget var dækket på en lastbil, der sprang i luften, i Thorvaldsensgade. Det lyder ifølge Østjyllands Politi sandsynligt.